<classify> MKOA wa Manyara umezindua kampeni ya kitaifa ya upimaji wa virusi vya Ukimwi kwa hiari ijulikanayo FurahaYangu Pima Jitambue Ishi. Kampeni hiyo inalenga kuamsha hamasa ndani ya jamii ya kila mtu kupima afya hususani virusi vya Ukimwi. Akizindua kampeni hiyo jana kwa niaba ya Mkuu wa Mkoa wa Manyara, Alexander Mnyeti wilayani Hanang mkoani humo, Mkuu wa Wilaya ya Hanang, Joseph Mkirikiti aliwataka viongozi kuwa mstari wa mbele katika kuongoza mapambano hayo na kuhamasisha upimaji wa virusi vya Ukimwi kwa wanaume.Ajenda ya kupima virusi vya Ukimwi iwe ni yetu sisi kama viongozi, tuunge mkono kampeni hii ili makusudio ya taifa ya kutaka kila mwananchi ajue afya yake yatimie, alisema. Alisema kuwa watu wakitambua afya zao, watakuwa na uhakika wa kufanya kazi vizuri na kutimiza majukumu ndani ya kaya, familia na taifa kwa ukamilifu zaidi. Kwamba kwa sasa taifa inaendesha mpango wa kupima na kutibu.Utakapokuwa umepima na kutambua kuwa umepata virusi vya Ukimwi kusudio letu ni kuanzishia mara moja dawa za kufubaza virusi vya Ukimwi na hakuna haja tena ya kuwa na hofu, kwani awali watu walikuwa wakipima virusi vya Ukimwi na wakigundulika ilitakiwa wapimwe kiwango cha CD4 zao lakini kwa sasa wanaanzishiwa matumizi ya dawa mara moja, alifafanua. Kauli ya kampeni hiyo ilizinduliwa na Waziri Mkuu Kassim Majaliwa ikiwa na lengo la kuamsha upimaji wa virusi vya Ukimwi hususani kwa wanaume.Haitoshi mwanaume kujiita mashine ikiwa hujui hali ya afya yako na mambo mengine, tunahamasishwa kujua hali ya afya yetu alisisitiza Mkirikiti Alisema katika kuchangia juhudi za serikali kuimarisha huduma za afya ikiwepo huduma za Ukimwi, Taasisi ya Benjamini Mkapa kupitia shirika lisilo la kiserikali la AMREF chini ya ufadhili wa Mfuko wa Dunia wa Kupambana na Ukimwi, Kifua Kikuu na Malaria, inatekeleza mradi wa miaka mitatu kuanzia Juni mwaka huu hadi Desemba mwaka 2020 Afisa Mradi wa Taasisi ya Benjamin Mkapa katika mkoa wa Manyara, Dk Daudi Mkopi alibainisha kuwa taasisi hiyo isiyo ya kiserikali ilianzishwa mwaka 2006 na Rais mstaafu Benjamin Mkapa kwa lengo la kuunga mkono jitihada za serikali kuboresha huduma za afya nchini.  <topic>: kitaifa 